कसैको सनकका भरमा नागरिकलाई सडकमा उभ्याउन पाइँदैन : सभापति खतिवडा
ट्राफिक नियम उल्लंघन गर्नेहरूलाई सडकमा उभ्याउने गृहमन्त्रीस्तरीय निर्णयका बारेमा संसदीय समितिमा छलफल हुने भएको छ । प्रतिनिधिसभाअन्तर्गतको राज्य व्यवस्था तथा सुशासन समितिले नियम उल्लंघन गर्नेहरूलाई स्वयंसेवकका रूपमा खटाउने निर्णयमाथि छलफल गर्ने भएको हो । 
काठमाडौँ — ट्राफिक नियम उल्लंघन गर्नेहरूलाई सडकमा उभ्याउने गृहमन्त्रीस्तरीय निर्णयका बारेमा संसदीय समितिमा छलफल हुने भएको छ । प्रतिनिधिसभाअन्तर्गतको राज्य व्यवस्था तथा सुशासन समितिले नियम उल्लंघन गर्नेहरूलाई स्वयंसेवकका रूपमा खटाउने निर्णयमाथि छलफल गर्ने भएको हो । समितिका सभापति रामहरि खतिवडाले कसैको सनकका भरमा कानुनमै नभएको कुरा लागू गर्न नहुने बताए । बिहीबार सञ्चारकर्मीहरूसँग संक्षिप्त कुराकानी गर्दै सभापति खतिवडाले मन्त्रीको निर्देशनका आधारमा नागरिकको वैयत्तिक अधिकार हनन गर्न नहुने बताए ।'हामीले संविधान निर्माण गर्‍यौँ । सबै जात, धर्म र वर्गको अधिकार पनि स्थापित गरेका छौँ । कानुनी राज्यको परिकल्पना पनि गरेका छौँ । कानुनी राज्य भनेको कसैको सनकका भरमा जतिखेर जे पायो त्यही निर्णय गर्ने होइन । अहिले सडकमा केही मान्छेहरूलाई कुनै मन्त्रीको निर्देशनमा कुनै उपप्रधानमन्त्रीको निर्देशनमा बिहानदेखि बेलुका ठिंग्याएर कानुनबिना राख्ने प्रवृत्ति गलत छ,' सभापति खतिवडाले भने । उनले ट्राफिक नियम उल्लंघन गर्नेलाई कानुनअनुसार मात्र कारबाही हुनुपर्ने बताए । उनले अगाडि भने, 'मापसे गर्‍यो भनेर सडकमा ठिंग्याएर राख्नु मान्छेको वैयत्तिक अधिकारमाथिको हनन हो । यो बारेमा छलफल अगाडि बढाउनुपर्ने जरुरी हामीले देखेका छौँ । कानुनी राज्य भनेको राणा शासन होइन ।'कसैले राम्रो काम गरेमा नरोक्ने तर कानुन हातमा लिने अधिकार कसैलाई पनि नभएको खतिवडाको भनाइ छ । 'फेसबुकबाट निर्देशन दिने अनि कानुनविपरीत नागरिकहरूलाई सडकमा उभ्याउने काम गलत छ । यो पद्दतिको विरुद्ध हामीले आवाज उठाउनु पर्नेछ र यसबारेमा हामीले बैठक राख्नेछौँ । कार्यकारीलाई काम गर्न हामीले रोक्दैनौँ तर कार्यकारीले पनि कानुनसम्मत संविधानसम्मत र मान्छेको वैयत्तिक अधिकारसम्मत रूपमा गर्नुपर्छ,' उनले भने । केही दिनमै राज्य व्यवस्था तथा सुशासन समितिमा यसबारे छलफल हुने पनि सभापति खतिवडाले बताए । 'मान्छेका मानवअधिकारका कुरालाई पनि हेर्नुपर्छ । जंगबहादुर भन्दा पनि उग्र रूपमा प्रस्तुत हुने पद्दतिको हामी विरोध गर्छौँ ।कानुन हातमा लिन कसैलाई अधिकार छैन । छलफल गर्दैछौँ । हामी एक दुई दिनमा समितिको बैठक बोलाउँछौँ,'उनले भने । काठमाडौं उपत्यका ट्राफिक प्रहरी कार्यालयले नियम उल्लंघन गर्नेलाई बुधबारदेखि कारबाहीका क्रममा ट्राफिक स्वयंसेवक बनाएर एक घण्टा सडकमै खटाउन थालेको छ। गृहमन्त्री रवि लामिछानेले मंगलबार सामाजिक सञ्जालमा महिला ट्राफिक महिनावारीका बेला ४ दिन खट्न नपर्ने र उनीहरूको स्थानमा मापसेलगायत ट्राफिक नियम उल्लंघनको कारबाहीमा परेकालाई स्वयंसेवकका रूपमा खटाइने घोषणा गरेका थिए । नागरिकलाई नियम उल्लंघन गरेकै आधारमा ट्राफिक स्वयंसेवकका रूपमा सडकमा खटाउन थालिएसँगै सामाजिक सञ्जाल र समाजमा बहस सुरु भएको छ । विभिन्न तप्काका मानिसले मिश्रित प्रतिक्रिया जनाइरहेका छन् । काठमाडौं उपत्यका ट्राफिक प्रहरीका प्रवक्ता एसएसपी जीवनकुमार श्रेष्ठका अनुसार मापसे, लेन अनुशासन, द्रुत गति, ट्राफिक बत्तीको उल्लंघन लगायत कारबाहीमा परेकालाई स्वयंसेवकका रूपमा परिचालन गरिएको हो ।